text: 24-årig erkender drab
  29 december 2014 kl. 11.26
  Den 24-årige mand der i nat blev anholdt, erkender at have dræbt sin 28-årige storesøster.
  Manden blev her til middag fremstillet i grundlovsforhør. Han mødte op i mørkt joggingtøj og bare fødder i klipklappere. Han havde venstre hånd bundet ind, formentlig på grund af de snitsår, han selv har pådraget sig i forbindelse med drabet. Ifølge TV SYDs mand i retten i Horsens, har manden smerter.
  Den 24-årige er sigtet for manddrab efter straffelovens paragraf 237. Sigtelsen blev oversat til manden af en tolk, da den sigtede hverken kan dansk eller engelsk.
  Han erkender omstændighederne ved drabet, men siger at det skete i et vist omfang af selvforsvar.
  Anklageren begærede dørene lukket ved grundlovsforhøret, hvilket dommeren accepterede.
  Det siger Straffelovens § 237:
  Den, som dræber en anden, straffes for manddrab med fængsel fra 5 år indtil på livstid.(Kilde: retsinformation.dk)
  
  